TADBIRKORLIK MAQSADLARIDA FOYDALANISH UCHUN DAVLAT MULKI OBYEKTLARINI SOTISHNI JADALLASHTIRISH VA UNING TARTIB-TAOMILLARINI YANADA SODDALASHTIRISH CHORA-TADBIRLARI TOʻGʻRISIDA
(decree, 2025-04-16)

Xususiy tadbirkorlikni rivojlantirish uchun qulay shart-sharoitlar yaratish, davlat mulki obyektlarini sotish tartib-taomillarini yanada soddalashtirish va bu jarayonni jadallashtirish, ularni xususiylashtirishda byurokratik toʻsiqlarni bartaraf etish, xususiy mulk qilib sotilgan obyektlarda raqobatbardosh tovarlar ishlab chiqarish va xizmatlar koʻrsatishni tashkil etish maqsadida: 1. Shunday tartib oʻrnatilsinki, unga muvofiq: Qoraqalpogʻiston Respublikasi Vazirlar Kengashining Raisiga, viloyatlar va Toshkent shahri hokimlariga qonun hujjatlarida belgilangan tartibda munitsipal mulkni sotish toʻgʻrisida qarorlar qabul qilish huquqi beriladi; 2017-yilning 1-iyulidan boshlab davlat mulki obyektlarini baholash aktivlar qiymatiga taʼsir qiluvchi bozorning joriy konyunkturasini va obyektiv omillar yigʻindisini hisobga oluvchi yangilangan milliy standartlar asosida amalga oshiriladi; Qurilish va uy-joy kommunal xoʻjaligi sohasida nazorat qilish hududiy inspeksiyalari xulosasiga muvofiq yaroqsiz deb topilgan davlat koʻchmas mulk obyektlarini buzish toʻgʻrisidagi qarorlar Qoraqalpogʻiston Respublikasi Vazirlar Kengashining Raisi, viloyatlar va Toshkent shahri hokimlari, shuningdek, Davlat aktivlarini boshqarish agentligi huzuridagi Davlat mulki obyektlaridan samarali foydalanish markazi va uning hududiy boshqarmalari tomonidan qabul qilinadi. 2. Quyidagilar taqiqlansin: Oʻzbekiston Respublikasining talabgor rezidentlaridan tanlov savdolarida davlat mulki obyektlarini sotish vaqtida buyurtmanoma va biznes-rejadan boshqa hujjatlarni talab qilish, davlat mulkining strategik obyektlarini sotish hollari bundan mustasno; davlat organlari, shu jumladan nazorat, huquqni muhofaza qilish organlari va sudlar tomonidan xususiylashtirish natijalarini, shu jumladan, obyektlar qiymatini baholash natijalarini qayta koʻrib chiqish va bekor qilish masalalarini oʻrtaga qoʻyish. 3. Davlat mulki obyektlarini sotishda xalqaro amaliyotda keng foydalanilayotgan quyidagi shakllar joriy etilsin: fond birjasida aholiga va tadbirkorlik faoliyati subyektlariga aksiyalarni birlamchi (IPO) va ikkilamchi (SPO) oshkora taklif etish; ixtisoslashtirilgan tashkilotlar tomonidan elektron shaklda oʻtkaziladigan tanlov va auksion. Oʻzbekiston Respublikasining Xususiylashtirish, monopoliyadan chiqarish va raqobatni rivojlantirish davlat qoʻmitasi manfaatdor vazirliklar va idoralar bilan birgalikda 2017-yilning 1-apreliga qadar aksiyadorlik jamiyatlarining roʻyxati hamda ularning aksiyalarini xalqaro amaliyotga muvofiq aholiga va tadbirkorlik faoliyati subyektlariga birlamchi (IPO) va ikkilamchi (SPO) oshkora taklif etish tartibi yuzasidan takliflarni Vazirlar Mahkamasiga kiritsin. 4. Oʻzbekiston Respublikasining Xususiylashtirish, monopoliyadan chiqarish va raqobatni rivojlantirish davlat qoʻmitasi hamda davlat mulki obyektlarini sotish boʻyicha hududiy tanlov komissiyalari zimmasiga: Oʻzbekiston Respublikasi Yer resurslari, geodeziya, kartografiya va davlat kadastri davlat qoʻmitasi bilan birgalikda foydalanilmayotgan davlat mulki obyektlarini oʻz vaqtida topish va roʻyxatini aniqlash hamda ularni tanlov savdolariga tezkorlik bilan qoʻyish; foydalanilmayotgan davlat mulki obyektlarining ommaviy axborot vositalarida, Oʻzbekiston Respublikasining Xususiylashtirish, monopoliyadan chiqarish va raqobatni rivojlantirish davlat qoʻmitasi, Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklarining rasmiy veb-saytlarida albatta eʼlon qilinishini taʼminlash; aniq belgilangan mezonlarga, shu jumladan, investitsiyalarning hajmlari va yangi ish oʻrinlari yaratish shartlariga rioya etilgan holda savdolar oʻtkazilishi toʻgʻrisidagi eʼlonlar rasmiy nashr etilgan kundan boshlab 60 kundan oshmagan muddatda davlat mulki obyektlarini sotish boʻyicha tanlov oʻtkazishni tashkil qilish vazifasi yuklansin. 5. Maʼlumot uchun qabul qilinsinki, Oʻzbekiston Respublikasining Xususiylashtirish, monopoliyadan chiqarish va raqobatni rivojlantirish davlat qoʻmitasi tomonidan respublika mintaqalarida oʻtkazilgan yoppasiga xatlov natijalari boʻyicha xususiy mulk qilib, shu jumladan “nol” xarid qiymati boʻyicha sotish uchun 600 tadan koʻproq foydalanilmayotgan davlat mulki obyektlari aniqlandi. Oʻzbekiston Respublikasining Xususiylashtirish, monopoliyadan chiqarish va raqobatni rivojlantirish davlat qoʻmitasi manfaatdor vazirliklar va idoralar, Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklari bilan birgalikda bir oy muddatda xatlov natijalariga koʻra aniqlangan davlat mulki obyektlarini xususiy mulk qilib, shu jumladan “nol” xarid qiymatida sotish boʻyicha Oʻzbekiston Respublikasi Prezidentining qarori loyihasi Oʻzbekiston Respublikasining Vazirlar Mahkamasiga taqdim etilishini taʼminlasin. 6. Oʻzbekiston Respublikasining Xususiylashtirish, monopoliyadan chiqarish va raqobatni rivojlantirish davlat qoʻmitasi Iqtisodiyot vazirligi va Moliya vazirligi bilan birgalikda bir oy muddatda: davlat mulki strategik obyektlarining yagona roʻyxatini; Qoraqalpogʻiston Respublikasi Vazirlar Kengashining raisi, viloyatlar va Toshkent shahri hokimlari tomonidan xususiylashtirish toʻgʻrisidagi qarorlar qabul qilinadigan davlat mulki obyektlarini aniqlash mezonlarini Oʻzbekiston Respublikasi Vazirlar Mahkamasiga taqdim etsin. 8. Oʻzbekiston Respublikasining Xususiylashtirish, monopoliyadan chiqarish va raqobatni rivojlantirish davlat qoʻmitasi Adliya vazirligi hamda boshqa manfaatdor vazirliklar va idoralar bilan birgalikda ikki oy muddatda qonun hujjatlariga ushbu Farmondan kelib chiqadigan oʻzgartish va qoʻshimchalar toʻgʻrisida Oʻzbekiston Respublikasi Vazirlar Mahkamasiga takliflar kiritsin. 9. Mazkur Farmonning bajarilishini nazorat qilish Oʻzbekiston Respublikasining Bosh vaziri A.N. Aripov zimmasiga yuklansin.